b'\n_START_ARTICLE_\nPodganjek\n_START_PARAGRAPH_\nPodganek je naslov slovenske ljudske pripovedi. Izhaja iz Poso\xc4\x8dja, zapisal pa jo je Josip Kenda. Prvi\xc4\x8d je iz\xc5\xa1la leta 1973 kot del zbirke Babica pripoveduje: slovenske ljudske pripovedi, ki jih je zbrala Kristina Brenkova, ilustrirala pa An\xc4\x8dka Go\xc5\xa1nik - Godec.\n_START_SECTION_\nPovzetek vsebine\n_START_PARAGRAPH_\nPodganek se odlo\xc4\x8di, da bo zaradi rev\xc5\xa1\xc4\x8dine zapustil dom in se razglasil za desetnika. Pot ga pripelje do grofa, ki mu obljubi sto zlatnikov, \xc4\x8de bo na\xc5\xa1el prstan njegove \xc5\xbeene, ki je izginil. Pove mu \xc5\xa1e, da sumi, da so ga ukradli slu\xc5\xbeabniki. Podganek se odpravi k slu\xc5\xbeabnikom in zahteva grofi\xc4\x8din prstan. S slu\xc5\xbeabniki sklene kup\xc4\x8dijo, ki mu prav tako obljubijo sto zlatnikov, \xc4\x8de jih ne bo izdal grofu. Prebrisan Podganek se grofu zla\xc5\xbee, da prstana nimajo slu\xc5\xbeabniki, temve\xc4\x8d da ga je po\xc5\xberl petelin. Grof uka\xc5\xbee zaklati petelina in v njegovem gol\xc5\xbeunu so res na\xc5\xa1li grofi\xc4\x8din prstan. Podganek je tako prejel kar dvesto zlatnikov, sto od grofa in sto od slu\xc5\xbeabnikov. Grof pa bi se \xc5\xa1e zmeraj rad prepri\xc4\x8dal o Podgankovem desetni\xc5\xa1tvu. Postavi mu dva preizkusa: ugotoviti mora kaj se skriva pod skledo in kaj on skriva v pesti. Pri prvem preizkusu se Podganek skoraj izda, saj re\xc4\x8de:\xc2\xa0\xc2\xbbOj ti Podganek, kam si pri\xc5\xa1el? O ti ubogi Podganek, kaj ti je storiti?\xc2\xab. Pod skledo se je res skrivala podgana in grof je menil, da tam, kjer je desetnik doma, pravijo podgani podganek. Tudi drugi preizkus je Podganek uspe\xc5\xa1no prestal. Tako je bil grof res prepri\xc4\x8dan o njegovem desetni\xc5\xa1tvu.\n_START_SECTION_\nLiki\n_START_PARAGRAPH_\nPodganek je ime glavnega knji\xc5\xbeevnega junaka. Zaradi rev\xc5\xa1\xc4\x8dine se odlo\xc4\x8di, da bo \xc5\xa1el po svetu in se izdajal za desetnika. S svojo prebrisanostjo ukani grofa in slu\xc5\xbeabnike ter tako veliko zaslu\xc5\xbei. Zdi se obupan in osramo\xc4\x8den, ko grof skoraj odkrije njegovo la\xc5\xbe._NEWLINE_Grof ne zaupa nikomur, ne svojim slu\xc5\xbeabnikom ne Podganku. \xc5\xa0ele po dveh prestalih poskusih mu res verjame, da je desetnik.\n_START_SECTION_\nInterpretacija dela\n_START_PARAGRAPH_\nInterpretacija dela po Vladimirju J. Proppu:_NEWLINE_Pripovedka se za\xc4\x8dne z izhodi\xc5\xa1\xc4\x8dno situacijo, kjer se neposredno omeni ime glavnega junaka in njegovo stanje. Lik mlaj\xc5\xa1e generacije (Podganek) se odlo\xc4\x8di, da bo zapustil dom. Razlog za to je neki manko, in sicer je to rev\xc5\xa1\xc4\x8dina. Junaka s pro\xc5\xa1njo neposredno nekam napotijo, v iskanje prstana, in mu v zameno za to nekaj obljubijo, sto zlatnikov. Podganek v vlogi iskalca z zvija\xc4\x8do zapolni svoj manko. Zlatnike prejme od grofa in slu\xc5\xbeabnikov, ki jih ozna\xc4\x8dimo kot darovalce. Junaku nalo\xc5\xbeijo dva preizkusa in on oba uspe\xc5\xa1no prestane.'